### Resumé

Trekantens Vandforsyning har i skrivelse oktober 2024 anmodet en en kommunegaranti i forbindelse med opførelse af en ny vandforsyningsbygning samt rørlægningsarbejde, så forbindelse kan ske til eksisterende ledningsnet. Der ønskes tilsagn om en kommunegaranti på 30,0 mio. kr.

### Sagsfremstilling

Trekantens Vandforsyning er et fusionsvandværk tilbage fra 2021, og består af de gamle vandværker fra Brejning (Stationsvejens vandværk og Keller vandværk), [adresse], [adresse] og [adresse] vandværk. Der udpumpes ca. 350.000 m3 vand til 3.600 husstander og forbrugssteder.

Trekantens Vandforsyning ønsker en fremtidssikring af områdets vandstruktur, og ønsker at nedlægge de gamle vandværker til fordel for et nyt vandværk. Der forventes energimæssige og arbejdsmæssige synergier ved det nye vandværk, og at der kan skabes højere vandkvalitetssikkerhed overfor forbrugerne. Det nye vandværk opføres i [adresse].

Den samlede investering med boringer, vandværksbygning, rørledninger etc. beløber sig til 46,0 mio. kr. Trekantens Vandforsyning finansierer selv 16,0 mio. kr. via selskabets kassebeholdning, og derfor søges der om en kommunegaranti til låneoptagelse af de resterende 30,0 mio. kr.

Centralt Budget bemærker, at den nævnte garanti ikke vil fragå kommunens lånemuligheder, idet de nævnte udgifter ikke erstatter en kommunal anlægsopgave jvf. lånebekendtgørelsen §3  stk. 5.

Endvidere bemærkes, at kommunen ifølge lovgivning skal opkræve et vederlag på markedsmæssige vilkår i forbindelse med udstedelse af kommunegarantier for lån til forsyningsvirksomheder. Det er KL's vurdering, at når der ikke fastsættes en fast branchetakst for garantier på forsyningsområdet, så kræver det, at der foretages en individuel vurdering af selskaberne ved  hver enkelt garantistillelse.

Ved anvendelse af en beregningsmodel for opkrævning af garantiprovision, hvor der er foretaget en kreditvurdering af Trekantens Vandforsyning, vurderes det på baggrund heraf, at Trekantens Vandforsyning betaler en årlig garantiprovision på 0,55 % af den til enhver tid værende restgæld.

### Sagens videre forløb

Sagen skal behandles i Byrådet

### Historik

#### Kommunaldirektøren indstiller, den 28. oktober 2024, punkt 240:

at der gives tilsagn om en kommunegaranti på 30,0 mio. kr. og

at der opkræves en årlig garantiprovision på 0,55% af den til enhver tid værende restgæld

#### Beslutning fra Økonomiudvalget, den 28. oktober 2024, punkt 240:

Anbefales.

### Beslutning

Godkendt.

Fraværende:

Inga Jespersen. I stedet mødte Kenneth Kjeldsen.

Emily Jespersen. I stedet mødte Rune Steffensen El-Ahmad.